CELEX: 32019R0820
Language: sl
Date: 2019-02-04 00:00:00
Title: Delegirana uredba Komisije (EU) 2019/820 z dne 4. februarja 2019 o dopolnitvi Uredbe (EU) št. 345/2013 Evropskega parlamenta in Sveta v zvezi z nasprotji interesov na področju evropskih skladov tveganega kapitala (Besedilo velja za EGP.)

22.5.2019   
               
               
                  SL
               
               
                  Uradni list Evropske unije
               
               
                  L 134/8
               
            
         DELEGIRANA UREDBA KOMISIJE (EU) 2019/820
         z dne 4. februarja 2019
         o dopolnitvi Uredbe (EU) št. 345/2013 Evropskega parlamenta in Sveta v zvezi z nasprotji interesov na področju evropskih skladov tveganega kapitala
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 345/2013 Evropskega parlamenta in Sveta z dne 17. aprila 2013 o evropskih skladih tveganega kapitala (1) in zlasti člena 9(5) Uredbe,
         ob upoštevanju naslednjega:
         
                     (1)
                  
                  
                     Za zagotovitev učinkovitega nadzora in obvladovanja nasprotij interesov na področju evropskih skladov tveganega kapitala je pomembno, da se določijo situacije, v katerih je verjetno, da se bodo pojavili nasprotujoči si interesi.
                  
               
                     (2)
                  
                  
                     V okviru kvalificiranih skladov tveganega kapitala se vrste nasprotij interesov razlikujejo glede na vlogo, interese in spodbude vpletenih oseb. Da bi olajšali ugotavljanje nasprotij interesov v tem okviru, je treba oblikovati seznam situacij, za katere se šteje, da v njih prihaja do nasprotij interesov. Ta seznam mora biti dovolj širok, da zajema vse vrste nasprotij interesov, do katerih lahko pride na področju evropskih skladov tveganega kapitala. Zato bi morale vrste nasprotij interesov vključevati situacije, ko obstaja možnost finančne koristi ali izogibanja finančni izgubi ali kadar se spodbude zagotavljajo na način, ki daje prednost določenim interesom na račun interesov kvalificiranega sklada tveganega kapitala ali njegovih vlagateljev.
                  
               
                     (3)
                  
                  
                     Upravitelji kvalificiranih skladov tveganega kapitala bi morali sprejeti postopke in ukrepe za zagotovitev, da osebe, ki se ukvarjajo s takšnimi poslovnimi dejavnostmi, te dejavnosti izvajajo v najboljšem interesu kvalificiranih skladov tveganega kapitala in njihovih vlagateljev. Da bi dosegli usklajeno raven varstva vlagateljev v Uniji in navedenim upraviteljem omogočili, da sprejmejo in izvajajo dosledno in učinkovito prakso za preprečevanje, spremljanje in obvladovanje nasprotij interesov, bi moral biti v njihovih politikah glede nasprotij interesov naveden minimalen sklop ukrepov. Da bi se izognili nepotrebnim upravnim bremenom, hkrati pa zagotovili ustrezno raven varstva vlagateljev, bi bilo treba politike glede nasprotij interesov prilagoditi naravi, obsegu in kompleksnosti podjetij upraviteljev.
                  
               
                     (4)
                  
                  
                     Postopki in ukrepi, določeni v politiki glede nasprotij interesov, morda ne zadostujejo za zaščito interesov kvalificiranega sklada tveganega kapitala ali njegovih vlagateljev; v tem primeru bi morali upravitelji kvalificiranih skladov tveganega kapitala sprejeti potrebne dodatne ukrepe za zaščito teh interesov. Ti ukrepi bi morali vključevati obveščanje višjega vodstva ali drugega pristojnega notranjega organa kvalificiranega sklada tveganega kapitala ter sprejemanje potrebnih odločitev ali ukrepov, da bi delovali v najboljšem interesu kvalificiranega sklada tveganega kapitala ali njegovih vlagateljev.
                  
               
                     (5)
                  
                  
                     Upravitelji kvalificiranih skladov tveganega kapitala so lahko dejavni pri upravljanju družb, v katere vlagajo kvalificirani skladi tveganega kapitala. Da se prepreči nasprotje interesov in zagotovi uveljavljanje glasovalnih pravic teh upraviteljev v korist zadevnega kvalificiranega sklada tveganega kapitala in njegovih vlagateljev, je treba določiti podrobne zahteve v zvezi z uveljavljanjem teh glasovalnih pravic. Za zagotovitev zadostnega standarda varstva vlagateljev bi morali upravitelji kvalificiranih skladov tveganega kapitala v zvezi s tem oblikovati ustrezne in učinkovite strategije ter na zahtevo predložiti povzetek teh strategij in ukrepov, ki so jih sprejeli.
                  
               
                     (6)
                  
                  
                     Da bi zagotovili učinkovitost razkritja nasprotij interesov, bi bilo treba zagotovljene informacije redno posodabljati. Glede na tveganja, ki so povezana z uporabo spletnega mesta kot orodja za razkrivanje nasprotij interesov, je treba določiti merila za objavo navedenih informacij na spletnem mestu.
                  
               
                     (7)
                  
                  
                     Da se upraviteljem kvalificiranih skladov tveganega kapitala omogoči, da se prilagodijo novim zahtevam, bi bilo treba datum začetka uporabe te uredbe odložiti za šest mesecev –
                  
               SPREJELA NASLEDNJO UREDBO:
         
            Člen 1
            Vrste nasprotij interesov
            Za namene člena 9(2) Uredbe (EU) št. 345/2013 so vrste nasprotij interesov situacije, v katerih bo upravitelj kvalificiranega sklada tveganega kapitala, oseba, ki dejansko vodi poslovanje tega upravitelja, zaposleni ali katera koli oseba, ki neposredno ali posredno nadzoruje ali je pod nadzorom tega upravitelja, drugega kvalificiranega sklada tveganega kapitala ali kolektivnega naložbenega podjema, vključno s kolektivnimi naložbenimi podjemi za vlaganja v prenosljive vrednostne papirje (KNPVP), ki ga upravlja isti upravitelj, ali vlagatelj v njem,
            
                        (a)
                     
                     
                        verjetno pridobil finančni dobiček ali se izognil finančni izgubi v škodo kvalificiranega sklada tveganega kapitala ali njegovih vlagateljev;
                     
                  
                        (b)
                     
                     
                        ima interes glede rezultata storitve ali dejavnosti, ki se zagotavlja kvalificiranemu skladu tveganega kapitala ali njegovim vlagateljem, ki se razlikuje od interesa kvalificiranega sklada tveganega kapitala ali njegovih vlagateljev;
                     
                  
                        (c)
                     
                     
                        ima interes glede rezultata transakcije, ki se izvede v imenu kvalificiranega sklada tveganega kapitala ali njegovih vlagateljev, ki se razlikuje od interesa kvalificiranega sklada tveganega kapitala ali njegovih vlagateljev;
                     
                  
                        (d)
                     
                     
                        ima finančno ali drugo spodbudo, da daje prednost:
                        
                                    —
                                 
                                 
                                    interesu vlagatelja, skupine vlagateljev ali drugega kolektivnega naložbenega podjetja, vključno s KNPVP, pred interesom kvalificiranega sklada tveganega kapitala ali njegovih vlagateljev,
                                 
                              
                                    —
                                 
                                 
                                    interesu enega vlagatelja v kvalificirani sklad tveganega kapitala pred interesom drugega vlagatelja ali skupine vlagateljev v ta sklad;
                                 
                              
                  
                        (e)
                     
                     
                        izvaja enake dejavnosti za kvalificirani sklad tveganega kapitala, drug kolektivni naložbeni podjem, vključno s KNPVP, ali vlagatelja;
                     
                  
                        (f)
                     
                     
                        plača ali se mu plača kakršno koli pristojbino ali provizijo, ali zagotovi ali prejme nedenarne koristi, razen tistih iz člena 24(1) Delegirane uredbe Komisije (EU) št. 231/2013 (2);
                     
                  
                        (g)
                     
                     
                        vpliva in ima osebni interes za vplivanje na razvoj kvalificiranega portfeljskega podjetja v škodo kvalificiranega sklada tveganega kapitala ali njegovih vlagateljev ali na račun doseganja ciljev kvalificiranega sklada tveganega kapitala.
                     
                  
         
            Člen 2
            Politika glede nasprotij interesov
            
               1.   Upravitelj kvalificiranega sklada tveganega kapitala vzpostavi, izvaja in vzdržuje pisno politiko glede nasprotij interesov, ki ustreza velikosti in organizacijski strukturi tega upravitelja glede na naravo, obseg in kompleksnost njegovega poslovanja.
            
            
               2.   V politiki glede nasprotij interesov iz odstavka 1 se v skladu s členom 1 opredelijo okoliščine, ki bi lahko povzročile nasprotje interesov, ter navedejo ukrepi, ki jih je treba sprejeti, in postopki, ki jih je treba stalno izvajati.
            
         
         
            Člen 3
            Postopki in ukrepi za preprečevanje, obvladovanje in spremljanje nasprotij interesov
            Ukrepi, ki jih je treba sprejeti, in postopki, ki jih je treba izvajati, iz člena 2(2) vključujejo vsaj naslednje ukrepe:
            
                        (a)
                     
                     
                        prepoved izmenjave informacij med osebami ali subjekti iz člena 1, kadar bi taka izmenjava informacij lahko privedla do nasprotja interesov ali ga omogočila;
                     
                  
                        (b)
                     
                     
                        ločitev nadzora nad osebami ali subjekti iz člena 1, katerih interesi so lahko v nasprotju;
                     
                  
                        (c)
                     
                     
                        odstranitev povezave ali odvisnosti med prejemki oseb ali subjektov iz člena 1, ki se v glavnem ukvarjajo z eno dejavnostjo, in prejemki, ki jih prejmejo osebe ali subjekti, ki se v glavnem ukvarjajo z drugo dejavnostjo, ali prihodki, ki jih te osebe ali subjekti ustvarijo, če bi lahko v zvezi s temi dejavnostmi nastalo nasprotje interesov;
                     
                  
                        (d)
                     
                     
                        preprečevanje, da osebe ali subjekti iz člena 1 neprimerno vplivajo na upravljanje kvalificiranega sklada tveganega kapitala;
                     
                  
                        (e)
                     
                     
                        preprečevanje ali nadzor vključenosti oseb ali subjektov iz člena 1 v katero koli dejavnost, ki bi lahko povzročila nasprotje interesov.
                     
                  
         
            Člen 4
            Obvladovanje posledic nasprotij interesov
            Če ukrepi in postopki, določeni v politiki glede nasprotij interesov v skladu s členom 2(2) in členom 3, ne zadostujejo, da bi s primerno stopnjo verjetnosti preprečili tveganja škode za interese kvalificiranega sklada tveganega kapitala ali njegovih vlagateljev, upravitelji kvalificiranega sklada tveganega kapitala sprejmejo naslednje ukrepe:
            
                        (a)
                     
                     
                        nemudoma obvestijo svoje višje vodstvo ali drug pristojni notranji organ ali višje vodstvo ali drug pristojni notranji organ kvalificiranega sklada tveganega kapitala o tveganju škode za interese tega sklada ali njegovih vlagateljev;
                     
                  
                        (b)
                     
                     
                        sprejmejo vse potrebne odločitve ali ukrepe za zagotovitev, da delujejo v najboljšem interesu kvalificiranega sklada tveganega kapitala ali njegovih vlagateljev.
                     
                  
         
            Člen 5
            Strategije uveljavljanja glasovalnih pravic za preprečevanje nasprotij interesov
            
               1.   Upravitelji kvalificiranih skladov tveganega kapitala oblikujejo pisne ustrezne in učinkovite strategije za določanje, kdaj in kako se glasovalne pravice iz portfelja kvalificiranega sklada tveganega kapitala uveljavljajo v korist zadevnega kvalificiranega sklada tveganega kapitala in njegovih vlagateljev.
            
            
               2.   Strategije iz odstavka 1 določajo ukrepe, ki jih je treba sprejeti, in postopke, ki jih je treba izvajati, vključujejo pa vsaj naslednje ukrepe:
               
                           (a)
                        
                        
                           spremljanje relevantnih poslovnih dejanj;
                        
                     
                           (b)
                        
                        
                           zagotavljanje, da je uveljavljanje glasovalnih pravic skladno z naložbenimi cilji in politiko kvalificiranega sklada tveganega kapitala;
                        
                     
                           (c)
                        
                        
                           preprečevanje in obvladovanje kakršnih koli nasprotij interesov, ki izhajajo iz uveljavljanja navedenih glasovalnih pravic.
                        
                     
            
               3.   Upravitelji kvalificiranih skladov tveganega kapitala vlagateljem na zahtevo zagotovijo kratek opis strategij iz odstavkov 1 in 2 ter podrobnosti o ukrepih, sprejetih v skladu s temi strategijami.
            
         
         
            Člen 6
            Razkrivanje nasprotij interesov
            
               1.   Upravitelji kvalificiranih skladov tveganega kapitala zagotovijo informacije iz člena 9(4) Uredbe (EU) št. 345/2013 na trajnem nosilcu podatkov iz točke (m) člena 2(1) Direktive 2009/65/ES Evropskega parlamenta in Sveta (3) ter te informacije posodabljajo.
            
            
               2.   Upravitelji kvalificiranih skladov tveganega kapitala lahko informacije iz odstavka 1 zagotovijo prek spletnega mesta, ne da bi te informacije naslovili na vlagatelja osebno, če so izpolnjeni vsi naslednji pogoji:
               
                           (a)
                        
                        
                           vlagatelji so bili obveščeni o naslovu spletnega mesta in o tem, kje na spletnem mestu so informacije dostopne;
                        
                     
                           (b)
                        
                        
                           vlagatelji so privolili v zagotovitev teh informacij prek spletnega mesta;
                        
                     
                           (c)
                        
                        
                           informacije so stalno dostopne na spletnem mestu tako dolgo, kot se razumno pričakuje, da lahko vlagatelji potrebujejo za dostop do njih.
                        
                     
         
         
            Člen 7
            Začetek veljavnosti in uporaba
            Ta uredba začne veljati dvajseti dan po objavi v Uradnem listu Evropske unije.
            Uporablja se od 11. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 4. februarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  Uredba (EU) št. 345/2013 Evropskega parlamenta in Sveta z dne 17. aprila 2013 o evropskih skladih tveganega kapitala (UL L 115, 25.4.2013, str. 1).
         
            (2)  Delegirana uredba Komisije (EU) št. 231/2013 z dne 19. decembra 2012 o dopolnitvi Direktive 2011/61/EU Evropskega parlamenta in Sveta v zvezi z izjemami, splošnimi pogoji poslovanja, depozitarji, finančnim vzvodom, preglednostjo in nadzorom (UL L 83, 22.3.2013, str. 1).
         
            (3)  Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).